Peter Skaarup (DF), 2006-01-10:
Det var jo ikke en så blid medfart, det her forslag fik, og det kunne måske undre nogle.
Det undrer i hvert fald Dansk Folkeparti, må jeg sige, for det, vi egentlig foretager med det her forslag, og det, vi håber på at der kunne blive flertal for, er jo i virkeligheden en meget, meget lille ændring af lovgivningen, som den er i dag.
Det er jo udelukkende et spørgsmål om at sidestille Dannebrog med de øvrige flag, som der er tale om det i dag er strafbart at afbrænde.
Hvordan man kan argumentere for, at man ikke vil være med til den sidestilling, altså at man vil diskriminere Dannebrog i forhold til andre landes flag, forstår jeg ikke.
Jeg synes ikke, der er kommet nogen særlig gode argumenter på banen her under debatten.
Det startede med justitsministeren, som sagde – og det er fair nok – at De Konservative og Venstre, som danner regeringen, ikke kan være politisk enige i forslaget, men som så bragte den europæiske menneskerettighedskonvention ind i det; det ville stride mod den.
Det blev modereret lidt senere, men i starten ville det stride mod den europæiske menneskerettighedskonvention, og lidt senere var der nok problemer i forhold til den europæiske menneskerettighedskonvention, når det handler om dens paragraffer vedrørende ytringsfriheden.
Her må justitsministeren tale om artikel 10, hvis det nogen steder skulle kunne give mening at argumentere ad den vej.
Men der må jeg så sige, at begge de to eksperter, vi kender på området – Henning Koch og Claus Haagen Jensen, som arbejder ved to universiteter i Danmark – har udtalt, at de ikke kan se, at der er et problem i den ændring, som man foretager her, altså at man sidestiller Dannebrog med andre landes flag.
Så den teoretiske argumentation, som bruges her, falder i hvert fald til jorden, når de ypperste eksperter på området, vi har i Danmark, siger: Nej, der er ikke nogen problemer; det kan man godt gennemføre.
Om man så politisk er enig eller uenig, lader de selvfølgelig være op til Folketinget og den debat, der skal være her, men rent praktisk og teoretisk er der ikke nogen problemer i, at man kan lave den ændring.
Så kom vi til fru Birthe Rønn Hornbech, som på Venstres vegne mente, at det var helt galt, for vi skulle ikke begrænse ytringsfriheden, vi skulle ikke begrænse de her politiske ytringer.
Men hvornår har det været en politisk ytring, en rimelig, ordentlig politisk ytring at begynde under demonstrationer at afbrænde Dannebrog eller det amerikanske flag eller andre landes flag?
Det er da ikke rimeligt, og jeg håber da, at vi er enige om, at det ikke er rimeligt, at man begynder at afbrænde Dannebrog i forbindelse med en demonstration.
Det er jo vold mod vores flag, vold mod vores identitet.
Det er en form for hærværk, som vi ikke skal acceptere, lige så vel som vi altså heller ikke – og det må man så formode, da fru Birthe Rønn Hornbech ikke korreksede mig, da jeg drog den konklusion – vil ændre den lovgivning, der i dag gør det straf bart at forhåne og brænde det israelske flag, det amerikanske flag, alle mulige andre landes flag.
Så der er grund til, at vi foretager den her lille, ydmyge ændring i straffeloven, som vi i al beskedenhed foreslår her i dag.
Hvorfor man så ikke vil være med til det, ved jeg ikke.
Og som sagt i en af de korte bemærkninger, er der fundet en melodi hos regeringspartierne omkring det her, men det er ikke noget hit, for det er fuldstændig uforståeligt, hvad man er nået frem til, nemlig at man ikke vil være med til det her forslag.
Så er der Socialdemokraterne.
Hr. Frode Sørensen synes jeg heller ikke kom med nogen saglige argumenter i den her sag.
Jo, der blev talt om, at nogle havde den tradition, at man faktisk afbrændte Dannebrog, når det var slidt op.
Men det har jo ikke noget med den her debat at gøre.
Det har med at gøre, at når der er en demonstration, hvor nogle autonome stiller sig frem og vil gøre kål på eller forhåne Dannebrog, så afbrænder man det og viser omverdenen, at man altså hader Danmark og hader vores land.
Så er der nogle, der siger – det var lidt Det Radikale Venstre, og det var også noget, fru Birthe Rønn Hornbech var inde på – at det kun er en enkelt sag, at der kun har været en lille sag her i sommer i forbindelse med en Irakdemonstration. Skal vi lovgive ud fra det?
Så ja, på baggrund af en enkelt sag, uanset om det er én sag, hundrede sager eller tusinde sager, skal vi signalere, at det vil vi ikke finde os i.
Det er derfor, vi har fremsat forslaget.
Og vi undrer os over, at den eneste lille støtte, vi kan få, faktisk kommer fra hr. Holger K. Nielsen, der siger: Hvis vi ændrer det til EU-flaget, kan vi tage det ud af den nuværende paragraf.
Det er lidt tyndt, vil jeg sige til hr. Holger K. Nielsen.
Nej, lad os tage fat om nældens rod og gennemføre det her forslag, der så ikke længere vil diskriminere, men sikre en ligestilling mellem Dannebrog og andre landes flag.